b'\n_START_ARTICLE_\nPotla\xc4\x8d\n_START_PARAGRAPH_\nPotla\xc4\x8d je institucija razmjene nekih grupa sjeverozapadnih ameri\xc4\x8dkih Indijanaca (Kwakiutl, Chinook, Tsimshian). Rije\xc4\x8d je o obliku suprotstavljene obveze darivanja u kojem se u razra\xc4\x91enim ceremonijama velike koli\xc4\x8dine dobara skupljaju i davaju ili \xc4\x8dak uni\xc5\xa1tavaju. Naziv dolazi iz \xc5\xbeargona Chinook Indijanaca, a u antropolo\xc5\xa1ku terminologiju ga uvodi Marcel Mauss. Sam postupak se mo\xc5\xbee shvatiti kao nadmetanje u darivanju; mijenja se materijalno bogatstvo za dru\xc5\xa1tveni presti\xc5\xbe._NEWLINE_Iako se postupak me\xc4\x91u narodima razlikuje uvijek je povezan s odre\xc4\x91enim obredom (proslava ro\xc4\x91enja, vjen\xc4\x8danje, pokop itd.) koji se, u glavnom, odvijaju zimi, te uklju\xc4\x8dije gozbu, ples, glazbu i duhovne ceremonije. Doma\xc4\x87in ukazuje na svoju nadmo\xc4\x87 i bogatstvo daruju\xc4\x87i vrijedne predmete, \xc4\x8dime pove\xc4\x87ava i potvr\xc4\x91uje svoj dru\xc5\xa1tveni ugled. Takav se \xc4\x8din, iz perspektive pripadnika zapadne kulture \xc4\x8dini besmislenim, te se mo\xc5\xbee shvatiti samo unutar pripadaju\xc4\x87eg kulturnog konteksta. Osim gospodarske, potla\xc4\x8d ima i religijsku funkciju; glavni se sudionici do\xc5\xbeivljavaju kao duhove predaka. Ovaj fenomen ima, tako\xc4\x91er, i dru\xc5\xa1tvenu funkciju, jer zbli\xc5\xbeavanjem razli\xc4\x8ditih rodova, obitelji i dru\xc5\xa1tvenih skupina, dru\xc5\xa1tvene veze se iznova uspostavljaju, a ekonomsko tuma\xc4\x8denje ovaj \xc4\x8din vidi i kao vrstu mehanizma koji ujedna\xc4\x8dava bogatstvo u dru\xc5\xa1tvu.'